《次韵酬祝彦直》
宋代·王庭圭

矍铄犹能一据鞍，将军虽老未甘闲。谬携鱼目投龙颔，正类蒹葭倚玉山。

词力倒倾江汉底，光芒今射斗牛间。珠玑赠我应难久，却恐风雷夜掣还。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。